ที่ ปชส. 090/2567 ฝ่ายบริหารการตลาดและประชาสัมพันธ์

20 พฤศจิกายน 2567

**โตโยต้า สร้างความมั่นใจและตอกย้ำการเป็นผู้นำด้านการบริการลูกค้า**

**จัดกิจกรรม “การแข่งขันทักษะการบริการลูกค้า” อย่างต่อเนื่องเป็นปีที่ 46**

***46th Toyota Dealer Customer Service Skills Contest***

**นายสิรภพ ดวงสอดศรี** ***ผู้ช่วยรัฐมนตรีประจำกระทรวงแรงงาน*** เป็นประธานในพิธีประกาศผลและมอบรางวัลการแข่งขันทักษะการบริการลูกค้าโตโยต้า รอบชิงชนะเลิศ ประจำปี 2567 พร้อมด้วย **นายสมาสภ์ ปัทมะสุคนธ์** ***ผู้ตรวจราชการกระทรวงแรงงาน รักษาราชการแทนรองปลัดกระทรวงแรงงาน*** **นายเดชา พฤกษ์พัฒนรักษ์** ***รองปลัดกระทรวงแรงงาน รักษาราชการแทนอธิบดีกรมพัฒนาฝีมือแรงงาน*** **นายประสิทธิ์ อินทโชติ *รองผู้ว่าราชการจังหวัดฉะเชิงเทรา*** **นายธนภัทร แสงจันทร์** ***ผู้อำนวยการสำนักความร่วมมือ สำนักงานคณะกรรมการการอาชีวศึกษา*** ผู้บริหารกระทรวงแรงงานและกระทรวงศึกษาธิการ หัวหน้าส่วนราชการหน่วยงานในสังกัดกระทรวงแรงงานจังหวัดฉะเชิงเทรา เข้าร่วมกิจกรรม โดยมี **มร. โนริอากิ ยามาชิตะ** ***กรรมการผู้จัดการใหญ่ บริษัท โตโยต้า มอเตอร์ ประเทศไทย จำกัด*** และคณะผู้บริหารระดับสูง **นายคาร์ล ออพเพนบอร์น *ประธานชมรมผู้แทนจำหน่ายโตโยต้า*** และเจ้าของผู้แทนจำหน่ายโตโยต้า ให้การต้อนรับ เมื่อวันที่ 17 พฤศจิกายน 2567 ณ ศูนย์การศึกษาและฝึกอบรมโตโยต้า จังหวัดฉะเชิงเทรา

บริษัท โตโยต้า มอเตอร์ ประเทศไทย จำกัด มุ่งมั่นในการพัฒนาทรัพยากรบุคคล เพื่อก้าวสู่การเป็นผู้นำแห่งการขับเคลื่อน (Mobility Company) และหนึ่งในกลไกสำคัญในการพัฒนาขีดความสามารถของบุคลากร นั่นคือ การแข่งขันทักษะการบริการลูกค้าโตโยต้า ที่โตโยต้าได้ดำเนินการมาอย่างต่อเนื่อง โดยมีวัตถุประสงค์ เพื่อพัฒนาทักษะการบริการของบุคลากรผู้แทนจำหน่าย ให้มีความพร้อมในการให้บริการลูกค้า ภายใต้ความเปลี่ยนแปลง ทั้งในด้านพฤติกรรม ความต้องการของลูกค้า และเทคโนโลยียานยนต์ที่มีพัฒนาการก้าวหน้าอย่างต่อเนื่องและรวดเร็ว ให้มีประสิทธิภาพยิ่งขึ้น เพื่อรักษาความผูกพันของลูกค้าได้อย่างต่อเนื่องและยั่งยืน โดยในปี 2567 นี้ เป็นการแข่งขันปีที่ 46 (46th Toyota Dealer Customer Service Skills Contest) โดยมีการจัดกิจกรรมแข่งขันครบทั้ง 8 ประเภทการแข่งขันครอบคลุมการปฏิบัติงานด้านบริการลูกค้า และด้านตัวถังและสีรถยนต์ พร้อมเนื้อหาที่เข้มข้น มุ่งเน้นการประยุกต์จากการปฏิบัติที่หน้างานจริงที่ผู้แทนจำหน่าย โดยมีผู้เข้าร่วมแข่งขันจากทุกผู้แทนจำหน่ายโตโยต้าทั่วประเทศกว่า 1,100 คน เข้าร่วมสอบทฤษฎีเพื่อคัดกรอง และผ่านเข้าสู่การแข่งขันภาคปฏิบัติในรอบคัดเลือก รวม 754 คน **และมีเพียง 91 คนเท่านั้น ที่เป็นสุดยอดฝีมือผ่านการแข่งขันเข้ามาจนถึงรอบชิงชนะเลิศระดับประเทศ**

**มร. โนริอากิ ยามาชิตะ** ***กรรมการผู้จัดการใหญ่ บริษัท โตโยต้า มอเตอร์ ประเทศไทย จำกัด*** กล่าวเกี่ยวกับนโยบายการพัฒนาบุคลากรว่า *“การพัฒนาทรัพยากรบุคคล ถือเป็นคุณค่าที่สำคัญของโตโยต้าและผู้แทนจำหน่ายของเรา ซึ่งเป็นกุญแจสำคัญสำหรับรากฐานที่แข็งแกร่งในการบรรลุ "คำมั่นสัญญาในการให้บริการของโตโยต้า –* ***Toyota Service Promise****" และเป็นเส้นทางที่จะก้าวไปสู่การเป็น “Ever Better Dealer” โดยให้ความสำคัญกับการบริหารจัดการที่****มุ่งเน้นทรัพยากรบุคคลเป็นศูนย์กลาง*** *อันจะนำไปสู่สภาพแวดล้อมการทำงานที่ดี และเสริมสร้างความสุขของพนักงาน สำหรับการแข่งขันทักษะการบริการลูกค้าโตโยต้านี้ เป็นหนึ่งในกิจกรรมเสริมสร้างแรงจูงใจ ในการพัฒนาทักษะของบุคลากรด้านบริการได้อย่างเป็นระบบ เพื่อส่งมอบการบริการที่ดี และสร้างประสบการณ์ที่ประทับใจให้กับลูกค้า อีกทั้งยังเป็นการสร้างความภาคภูมิใจในหน้าที่ของตนเองอีกด้วย”*

*นอกจากนั้น โตโยต้ายังมีส่วนส่งเสริมอุตสาหกรรมยานยนต์ในระดับประเทศ ผ่านโครงการความร่วมมือกับหน่วยงานภาครัฐมากมาย มาตลอดระยะเวลา 30 ปี ด้วยการมอบอุปกรณ์เครื่องมือ และการถ่ายทอดองค์ความรู้สู่ 3 หน่วยงานหลัก ได้แก่*

1. ***ความร่วมมือกับกระทรวงศึกษาธิการ***

*โดยโตโยต้าได้มีการลงนามความร่วมมือสนับสนุนและส่งเสริม การจัดการอาชีวศึกษาระบบทวิภาคี (Dual Vocational Training - DVT) เพื่อผลิตและพัฒนากำลังคนสมรรถนะสูง ให้สอดคล้องกับความต้องการของภาคอุตสาหกรรมยานยนต์ โดยให้การสนับสนุนเพื่อพัฒนายกระดับความรู้ผ่านเนื้อหาระดับโลกของโตโยต้า (Toyota Global Content) และเพื่อเสริมทักษะความรู้ผ่านประสบการณ์ตรง โดยการฝึกปฏิบัติจากหน้างานจริงที่ผู้แทนจำหน่ายโตโยต้าทั่วประเทศ อีกทั้ง โตโยต้าได้ถ่ายทอดความรู้ด้านเทคโนโลยีตัวถังและสี ให้แก่บุคลากรของวิทยาลัยเทคนิคกว่า 20 แห่ง*

1. ***ความร่วมมือกับกระทรวงแรงงาน***

*ผ่าน****โครงการความร่วมมือยกระดับมาตรฐานฝีมือแรงงานแห่งชาติ ระหว่างกรมพัฒนาฝีมือแรงงานและโตโยต้า*** *เราได้มีการถ่ายทอดความรู้ และสนับสนุนอุปกรณ์สำหรับการเรียนการสอนมาอย่างต่อเนื่อง รวมมูลค่ากว่า 18 ล้านบาท เพื่อสร้างบุคลากรเข้าสู่ภาคแรงงานในอุตสาหกรรมยานยนต์ เช่น สถาบันพัฒนาฝีมือแรงงานภาค 7 อุบลราชธานี จัดหลักสูตร****อบรมสาขาช่างซ่อมตัวถังและสีรถยนต์ เพื่อผลิตบุคลากรเข้าสู่การทำงาน****ที่ผู้แทนจำหน่ายโตโยต้าอย่างต่อเนื่อง อีกทั้ง เรายังเป็นหนึ่งในคณะกรรมการ การแข่งขันฝีมือแรงงานแห่งชาติ ในสาขาเทคโนโลยียานยนต์ และ สาขาเทคโนโลยีสีรถยนต์*

1. ***ความร่วมมือกับสถาบันเพิ่มผลผลิตแห่งชาติ ภายใต้กระทรวงอุตสาหกรรม***

*เพื่อเพิ่มผลผลิต และประสิทธิภาพการทำงาน ให้กับ SMEs หรือองค์กรกว่า 200 แห่ง ผ่านระบบการจัดการการผลิตอย่างมีประสิทธิภาพเพื่อพัฒนาผลิตภัณฑ์ที่ดีกว่า ในราคาที่เหมาะสม*

*ทั้งหมดนี้ ล้วนสะท้อนให้เห็นถึงความตั้งใจของโตโยต้าที่จะบรรลุพันธกิจ ที่มุ่งสู่การเป็นองค์กรแห่งการขับเคลื่อน และสร้างความสุขให้กับสังคมไทย”*

สอดคล้องกับนโยบายภาครัฐ โดย **นายสิรภพ ดวงสอดศรี *ผู้ช่วยรัฐมนตรีประจำกระทรวงแรงงาน*** ได้กล่าวถึงความร่วมมือระหว่างโตโยต้ากับกระทรวงแรงงาน*ว่า “ในฐานะที่โตโยต้าเป็นสถานประกอบการผลิตรถยนต์รายใหญ่ในประเทศไทย ที่เห็นความสำคัญในการพัฒนา ทักษะฝีมือของบุคลากรโตโยต้ามาอย่างต่อเนื่อง นำไปสู่การยกระดับ ฝีมือของแรงงานให้ได้มาตรฐานเดียวกัน ซึ่งที่ผ่านมาโตโยต้าได้ให้ความร่วมมือกับกระทรวงแรงงานมาอย่างต่อเนื่อง ทั้งในด้านการพัฒนาความสามารถ ของกำลังแรงงานในภาคบริการ โดยใช้กระบวนการพัฒนาฝีมือแรงงาน ที่เหมาะสมกับความต้องการของแรงงาน รวมถึงการยกระดับความสามารถของแรงงานเดิมให้สอดคล้องกับความเปลี่ยนแปลงทางเทคโนโลยี”*

พร้อมทั้งกล่าวถึงการจัดงานการแข่งขันทักษะการบริการลูกค้าโตโยต้า “*นับเป็นกิจกรรมที่ช่วยกระตุ้นและส่งเสริมให้บุคลากรมีการพัฒนาศักยภาพทักษะฝีมือและความรู้ในการทำงานของตนให้ทัดเทียมมาตรฐานสากล และรองรับความก้าวหน้าทางเทคโนโลยีที่มีพัฒนาการอย่างก้าวกระโดด ส่งผลให้คุณภาพการบริการดีขึ้นอย่างต่อเนื่อง ทั้งยังเป็นตัวอย่างกลไกที่ดีในการยกระดับศักยภาพแรงงานไทย สอดคล้องกับแผนพัฒนาและยกระดับมาตรฐานฝีมือแรงงานให้เป็นที่ยอมรับในระดับสากล*”

**ผลการแข่งขันทักษะการบริการลูกค้าโตโยต้า รอบชิงชนะเลิศ ประจำปี 2567**

1. **ประเภท ผู้บริหารงานตัวถังและสีรถยนต์**

* **รางวัลชนะเลิศ** คุณจีรศักดิ์ กาญจนเกตุ โตโยต้า นนทบุรี
* **รองชนะเลิศอันดับ 1** คุณอัมมิกา ยอมใหญ่ โตโยต้า เน็กซ์
* **รองชนะเลิศอันดับ 2** คุณธนากร แสงสุวรรณ โตโยต้า พาราก้อน มอเตอร์

1. **ประเภท ช่างซ่อมตัวถังรถยนต์**

* **รางวัลชนะเลิศ** คุณกฤษฎา วงศ์คำภา โตโยต้า พนมรุ้ง
* **รองชนะเลิศอันดับ 1** คุณมารุต ซอฮะซัน โตโยต้า ฉะเชิงเทรา
* **รองชนะเลิศอันดับ 2** คุณพงศ์ธรณ์ เสียงฉ่ำ โตโยต้า จันทบุรี (1972)

1. **ประเภท ช่างซ่อมสีรถยนต์**

* **รางวัลชนะเลิศ** คุณสราวุฒิ ทองโอ โตโยต้า เมืองตรัง
* **รองชนะเลิศอันดับ 1** คุณอานนท์ จันต๊ะนาเขต โตโยต้า เพิร์ล
* **รองชนะเลิศอันดับ 2** คุณอภิเดช พันธุ์ไชย โตโยต้า โคราช 1988

1. **ประเภท พนักงาน Call Center**

* **รางวัลชนะเลิศ** คุณดรุณี ปินตาแสน โตโยต้า ล้านนา
* **รองชนะเลิศอันดับ 1** คุณวันวิสาข์ พยัคมะเริง โตโยต้า ทองรวยสีมา
* **รองชนะเลิศอันดับ 2** คุณศราวุฒิ ศรีราณี โตโยต้า เอกนิมิตไทย

1. **ประเภท พนักงานลูกค้าสัมพันธ์**

* **รางวัลชนะเลิศ** คุณสิริรยา รังสิยานนท์ โตโยต้า ธนบุรี
* **รองชนะเลิศอันดับ 1**  คุณสิริวิมล จันทรเสนา โตโยต้า เมืองชล
* **รองชนะเลิศอันดับ 2** คุณสุธาทิพย์ จ๋วนพานิช พาราวินเซอร์

1. **ประเภท พนักงานอะไหล่**

* **รางวัลชนะเลิศ** คุณศราวุธ แซ่เฮง โตโยต้า ขอนแก่น
* **รองชนะเลิศอันดับ 1**  คุณวุฒิไกร สุวรรณแจ่ม โตโยต้า เมืองเลย
* **รองชนะเลิศอันดับ 2**  คุณณัฐณิชา ประสิทธิ์เวช โตโยต้า นนทบุรี

1. **ประเภท ผู้บริหารงานบริการ**

* **รางวัลชนะเลิศ** คุณจิรวัฒน์ มีทอง โตโยต้า นนทบุรี
* **รองชนะเลิศอันดับ 1** คุณชนิตา นิ่มพริก โตโยต้า เพิร์ล
* **รองชนะเลิศอันดับ 2** คุณบันฑิต นักคุ่ย โตโยต้า นครปฐม

1. **ประเภท ช่างเทคนิคระดับพื้นฐาน**

* **รางวัลชนะเลิศ**  คุณชัยมงคล แสนรัมย์ โตโยต้า พนมรุ้ง
* **รองชนะเลิศอันดับ 1**  คุณศุภกิตติ์ จงปลอบกลาง โตโยต้า เค มอเตอร์ส
* **รองชนะเลิศอันดับ 2** คุณอภินันท์ อธิราชเทวินทร์ โตโยต้า เมืองเลย

1. **ประเภท ช่างเทคนิคระดับสูง**

* **รางวัลชนะเลิศ** คุณมารุต ณ นคร โตโยต้า เพิร์ล
* **รองชนะเลิศอันดับ 1** คุณธีรพล คุณวงศ์ โตโยต้า เค มอเตอร์ส
* **รองชนะเลิศอันดับ 2**  คุณณัฐพงศ์ คล้ายมณี โตโยต้า นนทบุรี